b'\n_START_ARTICLE_\nThe Avengers (yhtye)\n_START_PARAGRAPH_\nThe Avengers oli vuosina 1962\xe2\x80\x931964 toiminut suomalainen rautalankayhtye. Yhtye lienee perustettu Helsingin S\xc3\xb6rn\xc3\xa4isiss\xc3\xa4 vuonna 1962. Siin\xc3\xa4 soittivat Aikka Hakala (rummut), Ilkka Salminen (basso), Reima Nurmi (komppikitara) sek\xc3\xa4 Vesa Salmela (soolokitara), jolla oli ensimm\xc3\xa4inen Suomessa sunburst-v\xc3\xa4rinen Fender Stratocaster -kitara. Kes\xc3\xa4ll\xc3\xa4 1963 yhtyeeseen liittyi laulusolisti Harri Saave, jota kutsuttiin S\xc3\xb6rsseliksi. Samaan aikaan yhtyeeseen liittyi viel\xc3\xa4 urkuri Kari Olki, joka oli ilmeisesti ensimm\xc3\xa4inen kitarayhtyeess\xc3\xa4 vaikuttanut urkuri._NEWLINE_The Avengers oli mukana kitarayhtyeiden ensimm\xc3\xa4isess\xc3\xa4 SM-kilpailussa Expo-hallissa kev\xc3\xa4ttalvella 1963, miss\xc3\xa4 he her\xc3\xa4ttiv\xc3\xa4t levytuottaja Osmo Ruuskasen huomion. Seuraus t\xc3\xa4st\xc3\xa4 oli se, ett\xc3\xa4 yhtye sai levytt\xc3\xa4\xc3\xa4 Philips-merkille kaksi rautalankasingle\xc3\xa4. Niist\xc3\xa4 ensimm\xc3\xa4inen oli 14.8.1963 levytetty "Taikay\xc3\xb6 / Leski\xc3\xa4idin tytt\xc3\xa4ret". Sit\xc3\xa4 seurasi 9.10.1963 taltioitu "Juoksuhauta-twist / Volgan rannalla"._NEWLINE_The Avengers hajosi alkuvuonna 1964 asepalveluksen takia, ja Saave toimi vuoden kuluttua Harry & The Hound-Dogsin laulusolistina. Muista j\xc3\xa4senist\xc3\xa4 Hakala ja bassoon siirtynyt Salmela soittivat 60- ja 70-lukujen vaihteessa Smokings-yhtyeess\xc3\xa4, josta Hakala siirtyi hein\xc3\xa4kuussa 1971 Jussi Raittisen The Boys -yhtyeeseen.'